xml version="1.0" encoding="UTF-8"?


Jurnalul Oficial C 12/2019


| | | |
| --- | --- | --- |
| | | ISSN 1977-1029 |
| Jurnalul Oficial al Uniunii Europene | | C 12 |
| European flag | | |
| Ediţia în limba română | Comunicări şi informări | Anul 62 11 ianuarie 2019 |

---

| | | |
| --- | --- | --- |
| Cuprins | | Pagina |
| | IV   Informări | |
| | INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE | |
| | Parlamentul European | |
| 2019/C 12/01 | [Reuniunea plenară a COSAC LX – 18-20 noiembrie 2018, Viena – Contribuția celei de a LX-a COSAC](http://publications.europa.eu/resource/uriserv/OJ.C_.2019.012.01.0001.01.RON.xhtml) | [1](#C_2019012RO.01000101.doc) |

---

| | |
| --- | --- |
| RO | |

---

IV Informări

INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE

Parlamentul European

| | | | |
| --- | --- | --- | --- |
| 11.1.2019 | RO | Jurnalul Oficial al Uniunii Europene | C 12/1 |

---

REUNIUNEA PLENARĂ A COSAC LX

18-20 noiembrie 2018, Viena

Contribuția celei de a LX-a COSAC

(2019/C 12/01)

1.   SECURITATEA ȘI LUPTA ÎMPOTRIVA MIGRAȚIEI ILEGALE

| | | |
| --- | --- | --- |
| | 1.1. | COSAC reamintește că e nevoie de o abordare globală și unitară a migrației la nivelul UE, care să asigure coerența între politicile interne și externe, să vizeze toate rutele de migrație și să fie clădită pe principiile și valorile de bază ale UE. Prin urmare, este necesar să se pună accentul pe o politică care să asigure o migrație legală, sigură și ordonată, cu respectarea drepturilor în materie de azil și a principiului nereturnării. Un răspuns eficace și pe termen lung la problemele umane, sociale și politice generate de migrația neregulamentară și de strămutările forțate necesită o cooperare consolidată cu țările de origine și de tranzit și cu țările terțe care găzduiesc refugiați, beneficiari ai protecției internaționale sau solicitanți de azil, ca parte a unui parteneriat mai amplu, în vederea tratării cauzelor profunde ale acestor fenomene și desființării modelului economic de operare al contrabandiștilor și traficanților. COSAC subliniază, de asemenea, că este nevoie de reformarea sistemului european comun de azil, care să includă o veritabilă Agenție pentru Azil a UE care să se bazeze pe un echilibru corect între responsabilitate și solidaritate și care să încurajeze punerea în aplicare a prevederilor de la alineatele (5) și (6) din concluziile Consiliului European din 28 iunie 2018. |

| | | |
| --- | --- | --- |
| | 1.2. | COSAC consideră că trebuie depuse eforturi mai mari pentru a proteja frontierele externe ale UE, cu scopul de a împiedica intrarea ilegală în UE, de a combate traficul de persoane și contrabanda și de a preveni pierderile de vieți omenești pe mare. COSAC recunoaște importanța spațiului Schengen și a reformării sale pentru protecția frontierelor externe ale UE, inclusiv promovarea procesului de extindere a acestui spațiu, cu condiția ca toate criteriile să fie îndeplinite. Subliniază, de asemenea, necesitatea de a intensifica mult returnarea efectivă a migranților în situație neregulamentară, în conformitate cu principiile fundamentale ale dreptului internațional și ale dreptului UE. În concordanță cu concluziile Consiliului European din luna octombrie, COSAC consideră că acordurile de readmisie ar trebui puse complet în aplicare într-o manieră nediscriminatorie față de toate statele membre ale UE și că ar trebui încheiate noi acorduri formale de readmisie, creând și operând în același timp pârghiile necesare prin utilizarea tuturor politicilor, instrumentelor și mijloacelor UE relevante. Sunt necesare eforturi suplimentare pentru punerea completă în aplicare a Declarației UE-Turcia în raport cu toate statele membre ale UE. |

| | | |
| --- | --- | --- |
| | 1.3. | COSAC salută propunerile Comisiei referitoare la Directiva privind returnarea, Agenția pentru Azil și Agenția Europeană pentru Poliția de Frontieră și Garda de Coastă [(1)](#ntr1-C_2019012RO.01000101-E0001), asigurând cea mai eficientă utilizare a resurselor și elaborând standarde comune minime de supraveghere a frontierelor externe, respectând responsabilitatea și competențele statelor membre și asigurând un control parlamentar eficace. În același timp, COSAC invită toate părțile interesate să continue discuțiile în vederea ajungerii la un acord cu privire la reformarea Regulamentului Dublin, care va asigura o abordare mai echitabilă, cu o repartizare mai eficientă a sarcinilor. COSAC subliniază necesitatea găsirii unei soluții rapide pentru sistemul european comun de azil și invită Consiliul să continue activitatea, finalizând-o cât mai curând posibil. |

| | | |
| --- | --- | --- |
| | 1.4. | COSAC reamintește că șefii de stat sau de guvern din UE s-au reunit la o reuniune informală la Salzburg, în perioada 19-20 septembrie 2018 pentru a discuta aspecte importante legate de securitatea internă, au luat act de progresele înregistrate și au convenit, printre altele, să intensifice lupta împotriva tuturor formelor de criminalitate informatică, manipulare și dezinformare. În acest sens, COSAC solicită adoptarea de măsuri de combatere a activităților informatice sau cu componente informatice ilegale sau rău intenționate, precum și edificarea unei arhitecturi de securitate informatică solide, cu respectarea drepturilor fundamentale, în special în ceea ce privește protecția vieții private. Activitatea privind toate propunerile recente ale Comisiei ar trebui finalizată înainte de sfârșitul ciclului legislativ. |

| | | |
| --- | --- | --- |
| | 1.5. | COSAC subliniază importanța măsurilor care vizează consolidarea capacității de a preveni radicalizarea ți terorismul și de a reacționa în mod eficace la acestea. Sprijină măsurile recente de îmbunătățire a interoperabilității sistemelor de informații și a bazelor de date, precum și de întărire a capacității Uniunii de gestionare a crizelor și a coerenței și a eficacității mecanismelor UE și naționale de reacție în situații de criză. |

2.   ASIGURAREA PROSPERITĂȚII ȘI COMPETITIVITĂȚII PRIN DIGITALIZARE

| | | |
| --- | --- | --- |
| | 2.1. | COSAC subliniază că, pentru a asigura în mod durabil prosperitatea și competitivitatea UE, cadrul său de reglementare ar trebui să se dezvolte ținând seama de progresele tehnologice rapide. Este esențial ca UE să evite în mod constant reglementarea excesivă și să facă progrese în domeniul inovării și al digitalizării. |

| | | |
| --- | --- | --- |
| | 2.2. | COSAC invită colegiuitorii să își intensifice activitatea în legătură cu propunerile referitoare la impozitarea digitală și cu cel mai recent pachet de date, publicate de Comisie în aprilie 2018, precum și să prezinte propunerile legislative restante privind piața unică digitală, inclusiv propunerea privind confidențialitatea în mediul electronic, care este ultimul instrument necesar pentru a încheia actualizarea cadrului juridic al UE în materie de protecție a datelor înainte de sfârșitul actualului ciclu legislativ. În concordanță cu poziția Consiliului European, COSAC salută activitatea pe care instituțiile europene și statele membre o desfășoară în vederea elaborării unui plan coordonat privind inteligența artificială. |

| | | |
| --- | --- | --- |
| | 2.3. | COSAC salută faptul că propunerea Comisiei privind programul Orizont Europa oferă în continuare instrumente de finanțare solide, dar va da și un nou impuls în direcția stabilită de Consiliul european pentru inovare și către o abordare bazată pe misiuni în activitățile de cercetare și inovare. COSAC sprijină dezvoltarea unor capacități esențiale ale programului Europa digitală, cum ar fi calculul de înaltă performanță, inteligența artificială, securitatea informatică și competențele digitale avansate, precum și asigurarea utilizării lor la scară largă și a accesibilității la nivelul întregii economii și societăți, atât de către întreprinderi, cât și de către sectorul public. În plus, respectarea drepturilor fundamentale, în special a dreptului la viață privată și la protejarea datelor cu caracter personal sunt garantate și integrate în mod adecvat în dezvoltarea acestor inițiative. |

| | | |
| --- | --- | --- |
| | 2.4. | COSAC este îngrijorată că decalajul digital persistent dintre femei și bărbați pe întreg teritoriul UE periclitează progresele în acest domeniu. Femeile sunt subreprezentate la toate nivelurile în sectorul digital din Europa. Deși acest sector înregistrează o creștere rapidă, creând sute de mii de noi locuri de muncă în fiecare an, ponderea femeilor în cadrul său este în scădere. Pentru a contracara această evoluție, COSAC sprijină inițiativele Comisiei care vizează combaterea stereotipurilor, investirea în competențe digitale și consolidarea lor și facilitarea implicării femeilor în antreprenoriatul digital și în inovarea în domeniul digital. |

3.   BALCANII DE VEST/EUROPA DE SUD-EST ȘI VECINĂTATEA UE

| | | |
| --- | --- | --- |
| | 3.1. | Împreună cu Președinția austriacă a Consiliului UE, COSAC își reconfirmă sprijinul și angajamentul pentru oferirea unei perspective europene concrete partenerilor din Balcanii de Vest/Europa de Sud-Est, care să prevadă rezultate măsurabile, în funcție de performanța individuală și pe baza unor valori și principii comune, cum ar fi democrația, statul de drept, buna guvernare, libertatea de exprimare și independența mass-mediei, respectarea drepturilor omului, reconcilierea și relațiile de bună vecinătate, precum și combaterea corupției și a criminalității organizate. |

| | | |
| --- | --- | --- |
| | 3.2. | COSAC salută Declarația comună privind cooperarea regională și relațiile de bună vecinătate, Declarația comună privind persoanele dispărute și Declarația comună privind crimele de război, semnate la reuniunea la nivel înalt a Balcanilor de Vest de la Londra din 10 iulie 2018, în cadrul Procesului de la Berlin, și Agenda priorităților de la Sofia adoptată în cadrul reuniunii la nivel înalt UE-Balcanii de Vest de la Sofia la 17 mai 2018. COSAC sprijină Președinția austriacă a Consiliului UE în promovarea agendei. |

| | | |
| --- | --- | --- |
| | 3.3. | COSAC subliniază necesitatea de a asigura fonduri adecvate pentru potențialele noi state membre ale UE în următorul cadru financiar multianual. |

| | | |
| --- | --- | --- |
| | 3.4. | Deși recunoaște progresele realizate de partenerii din Balcanii de Vest/Europa de Sud-Est, COSAC reiterează faptul că sunt necesare mai multe eforturi pentru a accelera procesele de reformă internă, inclusiv consolidarea instituțiilor democratice și reforma administrației publice, precum și obținerea unor rezultate ireversibile și durabile. COSAC subliniază că sunt necesare, de asemenea, eforturi continue și constante pentru soluționarea disputelor bilaterale încă existente în regiune, inclusiv a disputelor frontaliere, crescând astfel stabilitatea și prosperitatea în zonă. COSAC salută evoluțiile pozitive din regiune, în special acordul istoric dintre fosta Republică iugoslavă a Macedoniei și Grecia referitor la disputa de lungă durată cu privire la denumire. |

| | | |
| --- | --- | --- |
| | 3.5. | COSAC invită țările partenere din Balcanii de Vest/Europa de Sud-Est să își crească rezistența la ingerințele și dezinformările externe destabilizatoare și să-și urmărească consecvent obiectivele strategice prin alinierea deplină la politica externă și de securitate comună a UE. |

| | | |
| --- | --- | --- |
| | 3.6. | Pentru a sublinia importanța tuturor țărilor din vecinătate, COSAC recunoaște importanța Parteneriatului estic și subliniază că acesta nu ar putea avea succes fără eforturile comune ale tuturor instituțiilor UE, ale statelor membre UE și ale statelor membre ale Parteneriatului estic. COSAC reiterează necesitatea de a menține sancțiunile împotriva Rusiei până la punerea în aplicare integrală a acordurilor de la Minsk. |

| | | |
| --- | --- | --- |
| | 3.7. | Ca parte integrantă a politicii de securitate și apărare comune, PESCO urmărește să contribuie la stabilitatea și securitatea în contextul geografic al Uniunii Europene. COSAC consideră că această cooperare este un instrument de consolidare a apărării europene. |

4.   BREXIT – STADIUL ACTUAL

| | | |
| --- | --- | --- |
| | 4.1. | COSAC ia act de faptul că liderii UE-27 au reafirmat la reuniunea Consiliului European (prevăzut la articolul 50) din 17 octombrie 2018 încrederea lor deplină în Michel Barnier în calitate de negociator-șef al Uniunii și hotărârea lor de a rămâne uniți. COSAC subliniază că trebuie menținută integritatea pieței interne și jurisdicția Curții de Justiție a Uniunii Europene asupra principiilor pieței interne. |

| | | |
| --- | --- | --- |
| | 4.2. | COSAC subliniază faptul că Acordul din Vinerea Mare trebuie să fie protejat necondiționat de orice efecte ale negocierilor și să ofere cetățenilor o soluție viabilă. COSAC subliniază nevoia de solidaritate cu Irlanda. |

| | | |
| --- | --- | --- |
| | 4.3. | COSAC salută proiectul de acord de retragere și îl încurajează pe negociatorul-șef al Uniunii să își continue eforturile de a ajunge la un acord cu privire la declarația politică privind viitoarea relație. |

| | | |
| --- | --- | --- |
| | 4.4. | COSAC subliniază importanța cooperării la nivel interparlamentar cu Regatul Unit după Brexit și va examina posibilitățile care există pentru propria sa cooperare continuă cu Regatul Unit după încheierea acordului de retragere și după ce cadrul pentru viitoarele relații ale UE va fi stabilit. |

5.   POLITICA PRIVIND CLIMA ȘI UNIUNEA ENERGETICĂ

| | | |
| --- | --- | --- |
| | 5.1. | COSAC reafirmă angajamentul Uniunii Europene și al statelor sale membre de a pune în aplicare rapid și pe deplin Acordul de la Paris și de a continua să conducă lupta împotriva schimbărilor climatice, inclusiv prin adoptarea propunerilor legislative în curs la nivelul UE. Acordul rămâne piatra unghiulară a eforturilor globale de combatere efectivă a schimbărilor climatice la nivel mondial. Având în vedere recentul raport al IPCC, COSAC subliniază necesitatea de a limita creșterea temperaturii medii globale cu mult sub 2 °C peste nivelurile preindustriale și de a continua eforturile pentru a o limita la 1,5 °C. |

| | | |
| --- | --- | --- |
| | 5.2. | COSAC salută proiectul uniunii energetice și toate eforturile care vizează o politică energetică mai sigură și mai durabilă. COSAC sprijină abordarea globală care plasează Uniunea Europeană în avangarda luptei împotriva schimbărilor climatice și a creșterii producției de energie din surse regenerabile. În perspectiva COP24, care va avea loc în Polonia în perioada 3-14 decembrie 2018, COSAC speră că se vor adopta norme ambițioase și cuprinzătoare de punere în aplicare a Acordului de la Paris. |

| | | |
| --- | --- | --- |
| | 5.3. | COSAC consideră că proiectul uniunii energetice poate contribui substanțial la atingerea obiectivelor Acordului de la Paris. COSAC subliniază că promovarea energiilor regenerabile contribuie la atingerea obiectivelor stabilite în Acordul de la Paris. În același timp, utilizarea energiei din surse regenerabile diminuează dependența Uniunii Europene de importurile de energie. |

| | | |
| --- | --- | --- |
| | 5.4. | COSAC sprijină măsurile care conduc la adoptarea rapidă și cuprinzătoare a pachetului privind energia curată, în special măsurile luate pentru crearea unei piețe interne a energiei electrice și pentru îmbunătățirea pregătirii pentru riscuri a Uniunii Europene. În plus, COSAC salută crearea unui sistem de administrare a uniunii energetice, care să integreze într-un cadru unic planificarea în domeniul climei și al energiei, deoarece acest lucru ar crea un mecanism de cooperare care să supravegheze punerea în aplicare a obiectivelor politicii UE privind clima și energia pentru 2030. |

| | | |
| --- | --- | --- |
| | 5.5. | COSAC ia act de faptul că anumite state membre se bazează pe un singur furnizor de energie, ceea ce creează probleme Uniunii Europene — cel mai mare importator de energie din lume. COSAC sprijină toate eforturile de a ridica la maximum utilizarea de către Uniunea Europeană a surselor indigene de energie, cu respectarea deplină a obiectivelor în materie de climă și de a asigura aprovizionarea cu energie, promovând diversificarea surselor de energie. COSAC subliniază că măsurile luate pentru protecția mediului și creșterea producției de energie din surse regenerabile contribuie și ele la competitivitatea Uniunii Europene. În acest context, COSAC subliniază importanța cercetării și dezvoltării. În plus, COSAC sprijină promovarea noilor tehnologii energetice și a soluțiilor inovatoare. |

| | | |
| --- | --- | --- |
| | 5.6. | Energia trebuie să rămână accesibilă ca preț cetățenilor și întreprinderilor. Deși pledează pentru planuri de protecție a climei și a mediului, COSAC subliniază că trebuie să se asigure un viitor durabil pentru industrie și întreprinderi și o concurență loială. Trebuie avute în vedere accesibilitatea din punct de vedere al prețului a energiei și competitivitatea industriei europene. Trebuie să se țină cont de nevoile specifice ale industriilor cu consum mare de energie. |

| | | |
| --- | --- | --- |
| | 5.7. | COSAC reiterează faptul că combaterea schimbărilor climatice trebuie să rămână una dintre activitățile principale ale politicii de mediu a Uniunii Europene. În același timp, nu trebuie neglijate și alte cauze ale poluării mediului. În acest context, COSAC ia act de faptul că materialele plastice, în special microplasticul, contribuie în mod considerabil la poluare, în special cea a apelor interioare și a oceanelor. COSAC consideră că este important să se intensifice activitățile de combatere a poluării cu plastic și să se pună capăt utilizării microplasticului în cadrul unor grupe de produse. COSAC sprijină măsurile care vizează reducerea deșeurilor de plastic, în special a materialelor plastice de unică folosință. |

| | | |
| --- | --- | --- |
| | 5.8. | COSAC salută activitățile programului LIFE al Uniunii Europene care sprijină acțiunile de combatere a schimbărilor climatice și de conservare a mediului și a naturii în întreaga UE. COSAC subliniază importanța acestor proiecte. |

6.   O UNIUNE EUROPEANĂ TRANSPARENTĂ MAI APROAPE DE CETĂȚENII SĂI ÎN CONTEXTUL VIITOARELOR ALEGERI PENTRU PARLAMENTUL EUROPEAN

| | | |
| --- | --- | --- |
| | 6.1. | COSAC subliniază rolul esențial al principiului subsidiarității în apropierea Uniunii Europene de cetățenii săi. Deciziile trebuie luate în mod cât mai deschis și la un nivel cât mai apropiat de cetățean. |

| | | |
| --- | --- | --- |
| | 6.2. | COSAC salută raportul Grupului operativ privind subsidiaritatea, proporționalitatea și scenariul „Mai puțin, dar mai eficient” și recenta comunicare a Comisiei Europene intitulată „Principiile subsidiarității și proporționalității: consolidarea rolului lor în elaborarea politicilor UE” și recomandările pe care aceasta le conține și care au ca scop ca subsidiaritatea să devină mai activă și mai vizibilă. |

| | | |
| --- | --- | --- |
| | 6.3. | COSAC subliniază că implicarea adecvată a parlamentelor naționale în elaborarea politicilor și în procesele legislative la nivel european are o importanță capitală pentru asigurarea unui nivel ridicat de transparență, eficiență și acceptare din partea publicului. COSAC încurajează instituțiile UE, parlamentele și autoritățile naționale și regionale și societatea civilă să colaboreze pentru a îmbunătăți schimbul de idei între parlamente, autorități și cetățenii din întreaga Uniune Europeană. |

| | | |
| --- | --- | --- |
| | 6.4. | COSAC salută propunerile Comisiei Europene de îmbunătățire a comunicării cu autoritățile regionale și locale și de luare în considerare în cadrul consultărilor generale a particularităților acestora. COSAC invită autoritățile regionale și locale să își intensifice interacțiunea cu Comisia Europeană. |

| | | |
| --- | --- | --- |
| | 6.5. | COSAC consideră raportul Grupului operativ privind subsidiaritatea, proporționalitatea și scenariul „Mai puțin, dar mai eficient” și recenta comunicare a Comisiei Europene intitulată „Principiile subsidiarității și proporționalității: consolidarea rolului lor în elaborarea politicilor UE” o bună bază pentru continuarea discuțiilor. Având în vedere opinia exprimată în Concluziile celei de a LVIII-a COSAC cu privire la procedura de înființare a Grupului operativ, COSAC subliniază că este important ca parlamentele naționale și Parlamentul European să fie invitate să participe activ la aceste discuții. Aceste discuții ar trebui să se refere, printre altele, la prelungirea termenului de opt săptămâni pentru prezentarea de avize motivate în cadrul mecanismului de control al subsidiarității prin excluderea perioadelor de vacanță de la numărătoare și luarea în calcul a unei perioade de douăsprezece săptămâni, precum și la posibilitatea de a oferi parlamentelor naționale o posibilitate suplimentară de a-și exprima, prin avize motivate, opiniile cu privire la proporționalitate și la temeiul juridic al unei legislații propuse, ținând seama de faptul că anumite modificări pot fi realizate fără modificări ale tratatului. COSAC reamintește că apreciază așa-numitul mecanism al „cartonașului verde” ca o extindere a dialogului politic dintre Comisia Europeană și parlamentele naționale. |

| | | |
| --- | --- | --- |
| | 6.6. | COSAC salută eforturile instituțiilor UE în direcția unei mai mari transparențe. În acest context, COSAC ia act de eforturile pe care le face Consiliul de a-și revizui standardele de transparență legislativă și salută solicitările unei mai mari transparențe din partea Ombudsmanului European și a parlamentelor naționale. COSAC va urmări cu atenție discuțiile din cadrul Consiliului, invită Consiliul să informeze în timp util cu privire la progresele înregistrate și reiterează concluziile enunțate la punctul 2.8 din Contribuția celei de a LVIII-a reuniuni plenare COSAC (Estonia) și la punctul 2.6/2.7 din Contribuția celei de a LIX-a reuniuni plenare a COSAC (Bulgaria). În ceea ce privește propunerea Comisiei Europene privind un registru obligatoriu de transparență, COSAC invită toate părțile interesate să trateze această problemă într-un mod constructiv. |

| | | |
| --- | --- | --- |
| | 6.7. | COSAC subliniază că reprezentarea cetățenilor Uniunii Europene în Parlamentul European se bazează pe alegeri libere și corecte. Partidele politice la nivel european reprezintă o legătură directă între cetățeni și sistemul politic, contribuind la transparență și la o mai bună înțelegere a proceselor decizionale ale Uniunii Europene. |

| | | |
| --- | --- | --- |
| | 6.8. | În perspectiva viitoarelor alegeri europene din 23-26 mai 2019, COSAC apreciază eforturile instituțiilor UE de întărire a rezistenței democrației în Europa. Asigurarea transparenței în publicitatea politică online, combaterea campaniilor de dezinformare, îmbunătățirea normelor privind finanțarea partidelor politice europene și creșterea securității cibernetice sunt măsuri importante de contracarare eficientă a noilor tipuri de amenințări la adresa alegerilor libere și corecte. |

| | | |
| --- | --- | --- |
| | 6.9. | COSAC îi încurajează pe toți cetățenii europeni să participe activ la viitoarele alegeri europene. În plus, COSAC reamintește că fiecare cetățean al Uniunii Europene are dreptul de a participa direct, printre altele, la viața democratică a Uniunii, prin intermediul inițiativei cetățenești europene. |

---

[(1)](#ntc1-C_2019012RO.01000101-E0001)  COM(2018) 634 final, COM(2018) 633 final și COM(2018) 631 final.

---